ជីវិត​ជនចំណាកស្រុក​៩០០​នាក់​នៅ​បុស្ន៊ី ស្ថិត​ក្នុង​ហានិភ័យ ខណៈ​បញ្ហា​ជម្រក​បន្ត​ជាប់គាំង
ទីភ្នាក់ងារ​មនុស្ស​ធម៌​នានា​ កំពុង​ស្នើ​ទៅ​កាន់​អាជ្ញាធរ​ប្រទេស​បុស្ន៊ីឲ្យ​ដោះស្រាយ​ការ​ខ្វែង​គំនិត​គ្នា ​ហើយ​ផ្តល់​ការការពារ​ជាបន្ទាន់​សម្រាប់​ជនចំណាក​ស្រុក​ ជនភៀសខ្លួន និង​អ្នកស្វែងរ​កសិទ្ធិ​ជ្រកកោន​រាប់រយ​នាក់ ដែល​កំពុង​គ្មាន​កន្លែង​ជ្រកកោន​ក្នុង​សីតុណ្ហភាព​រដូវរងារ។
ទីក្រុងហ្សឺណែវ — ជនចំណាកស្រុក ជនភៀសខ្លួន និងអ្នកស្វែងរកសិទ្ធិជ្រកកោន ៩០០នាក់បាន ត្រូវបានជាប់ជាងមួយសប្តាហ៍នៅក្បែរជំរំអាសន្ន Lipa ភាគខាងជើងប្រទេសបុស្ន៊ី។ ពួកគេបានរស់នៅក្នុងស្ថានភាពយ៉ាប់យឺន ដោយព្យាយាមទប់ទល់នឹងសីតុណ្ហភាពត្រជាក់ខ្លាំង ចាប់តាំងពីអគ្គិភ័យធំមួយ បានឆេះបំផ្លាញជំរំដែលពួកគេបានរស់នៅ។ អ្នកនាំពាក្យផ្នែកសិទ្ធិមនុស្សនៃអង្គការសហប្រជាជាតិអ្នកស្រី Ravina Shamdasani ប្រាប់វីអូអេថា ផែនការដើម្បីបញ្ជូនអ្នកដែលរស់នៅក្នុងជំរំពីមុនទៅកាន់ទីតាំងសមរម្យបណ្តោះអាសន្នមួយ បានបរាជ័យ។ អ្នកស្រីនិយាយថា ដោយសារតែអ្នករស់នៅទីនោះ រៀបចំធ្វើបាតុកម្មប្រឆាំងនឹងសេចក្តីសម្រេចដោយអាជ្ញាធរក្នុងតំបន់។ អ្នកស្រី Shamdasani ថ្លែងថា៖ «ភាពជាប់គាំងនៅតែបន្ត។ ពួកគេបន្តស្ថិតនៅទីខាងក្រៅដោយគ្មានកន្លែងជ្រកកោនគ្រប់គ្រាន់ក្នុងស្ថានភាពត្រជាក់។ ដូច្នេះយើងកំពុងស្នើទៅកាន់អាជ្ញាធរដើម្បីធានាថា មនុស្សទាំងនោះ ត្រូវបានការពារ។ ហើយទទួលបានជម្រកគ្រប់គ្រាន់ និងស្ថានភាពរស់នៅត្រឹមត្រូវតាមកាតព្វកិច្ចសិទ្ធិមនុស្សរបស់រដ្ឋាភិបាលបុស្ន៊ីនិងហឺហ្សេហ្គូវីណា»។ អង្គការមនុស្សធម៌ភ័យខ្លាចថា ស្ថានភាពជាប់គាំងដែលកំពុងបន្តនិងវោហារសាស្ត្របែបប្រទូស្តរាយ អាចបង្កើនការស្អប់ជនបរទេស។ អ្នកស្រី Shamdasani ពណ៌នាថា ក្រុមដែលស្នាក់នៅជំរំពីមុន គឺជាក្រុមចម្រុះដែលមកពីអាហ្រ្វិក មជ្ឈឹមបូព៌ា និងអាស៊ី។ អ្នកស្រីនិយាយថា អ្នកខ្លះ ជាជនភៀសខ្លួនដែលត្រូវបានទទួលស្គាល់ អ្នកឯទៀត គឺជនចំណាកស្រុកខុសច្បាប់ និងខ្លះទៀតកំពុងស្វែងរកសិទ្ធិជ្រកកោន។ «ប៉ុន្តែចំណុចសំខាន់ គឺថាពួកគេ គឺជាមនុស្សដូចគ្នា មិនថាពួកគេគ្រោងនឹងស្នាក់នៅប្រទេសបុស្ន៊ីនិងហឺហ្សេហ្គូវីណា មិនថាពួកគេឆ្លងកាត់បុស្ន៊ីនិងហឺហ្សេហ្គូវីណា ព្យាយាមចូលទៅផ្នែកនានានៃតំបន់អឺរ៉ុប ពួកគេបច្ចុប្បន្នកំពុងស្ថិតនៅដែនដីបុស្ន៊ីនិងហឺហ្សេហ្គូវីណា។ ដូច្នេះ រដ្ឋាភិបាលមានទំនួលខុសត្រូវដើម្បីធានាថាពួកគេទទួលបានជម្រកគ្រប់គ្រាន់និងសិទ្ធិមនុស្សរបស់ពួកគេត្រូវបានការពារ»។ អង្គការជំនួយនានានិយាយថា ត្រូវមានសកម្មភាពជាបន្ទាន់ដើម្បីបញ្ចប់ភាពជាប់គាំងដោយសារជម្លោះរវាងអាជ្ញាធរនិងពលរដ្ឋក្នុងស្រុក និងសម្រួលការរងទុក្ខរបស់មនុស្សរាប់រយនាក់ដែលបានរងគ្រោះខ្លាំងពន់ពេក៕